
Nr.27/326/26 august 2003
R A P O R T

asupra proiectului de Lege pentru aprobarea Ordonanţei de urgenţă a Guvernului nr.67/2003 privind majorarea pensiilor din sistemul public provenite din sistemul de asigurări sociale al agricultorilor

În conformitate cu prevederile art.89 şi 107 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu proiectul de Lege pentru aprobarea Ordonanţei de urgenţă a Guvernului nr.67/2003 privind majorarea pensiilor din sistemul public provenite din sistemul de asigurări sociale al agricultorilor, trimis cu adresa nr.460 din 25 august 2003.


La întocmirea prezentului raport, Comisia a avut în vedere avizele primite de la Consiliul Legislativ şi Comisia pentru buget, finanţe şi bănci.

Comisia a fost sesizată cu dezbaterea şi avizarea proiectului de lege mai sus menţionat în procedură de urgenţă.

Comisia propune Plenului aprobarea proiectului de lege întrucât s-a considerat necesară majorarea pensiilor provenite din sistemul de asigurări sociale al agricultorilor.
Proiectul de lege face parte din categoria legilor organice, conform prevederilor constituţionale, şi are ca obiect de reglementare majorarea drepturilor pentru pensionarii agricultori cu venituri mici care beneficiază doar de un singur tip de pensie din sistemul public.

La dezbaterea acestui proiect de lege au participat ca invitaţi d-l Petre Ciotloş – din partea Casei Naţionale de Pensii şi alte Drepturi de Asigurări Sociale şi d-na Adriana Ion – din partea Ministerului Muncii, Solidarităţii Sociale şi Familiei.
La lucrările comisiei au fost prezenţi 16 deputaţi, din totalul de 20 membri ai comisiei.

În urma dezbaterii proiectului de lege în şedinţa din data de 26 august 2003, Comisia propune adoptarea acestuia fără modificări.
Amendamente respinse

În cursul dezbaterilor, Comisia a respins următoarele amendamente:

	Nr. crt.
	Text iniţial
	Amendamentul propus şi autorul acestuia
	Motivare

	0
	1
	2
	3

	1
	Art.1. – Începând cu data de 1 ianuarie 2004 punctajul mediu anual aferent pensiilor aflate în plată sau cuvenite la data de 31 decembrie 2003 în sistemul public de pensii, provenite din sistemul de asigurări sociale al agricultorilor, se majorează cu 100%.


	D-l deputat Costel-Eugen Popescu propune completarea textului la final cu sintagma “dar nu mai mică decât venitul minim garantat”.
	Argumente pentru susţinere:

Este un venit minim, garantat de Guvern, deci este obligatoriu pentru fiecare pensionar, inclusiv cel din agricultură.
Argumente pentru respingere:

Se majorează un drept acordat persoanelor care au contribuit la un sistem de asigurări, şi nu are legătură cu venitul minim garantat, care este un ajutor social ce se acordă familiilor funcţie de veniturile realizate.



	
	
	
	

	2
	Art.1. – Începând cu data de 1 ianuarie 2004 punctajul mediu anual aferent pensiilor aflate în plată sau cuvenite la data de 31 decembrie 2003 în sistemul public de pensii, provenite din sistemul de asigurări sociale al agricultorilor, se majorează cu 100%.

	Deputaţii Gheorghe Barbu şi Paula Ivănescu propun reformularea textului art.1 după cum urmează:

“Art.1. – (1) Începând cu data de 1 ianuarie 2004 punctajul mediu anual aferent pensiilor aflate în plată sau cuvenite la data de 31 decembrie 2003 în sistemul public de pensii, provenite din sistemul de asigurări sociale al agricultorilor, se majorează cu 175%.
(2) Sumele rezultate ca diferenţă între pensia calculată conform alin.(1) şi pensia aflată în plată la 31 decembrie 2003 se suportă din bugetul de stat prin bugetul Ministerului Muncii, Solidarităţii Sociale şi Familiei.”


	Argumente pentru susţinere:

Pentru a asigura o pensie medie de 1.000.000 lei care să fie peste nivelul venitului minim garantat acordat persoanelor care nu au prestat activităţi şi nu au venituri.
Bugetul asigurărilor sociale are un deficit major, iar principiul majorării punctajului este diferit de cel stabilit de Legea nr.19/2000 privind sistemul public de pensii şi alte drepturi de asigurări sociale şi trebuie identificată o altă sursă de finanţare.
Argumente pentru respingere:
Propunerea nu are susţinere financiară, întrucât resursele necesare implică o majorare cu încă 9.000 miliarde. 

	
	
	
	

	
	
	
	

	0
	1
	2
	3

	2
	Articolul 2, alineatul (1)

Art.2. – (1) Măsurile prevăzute la art.1 se aplică persoanelor ale căror drepturi de pensie au fost stabilite conform legislaţiei aplicabile în sistemul de asigurări sociale al agricultorilor până la data de 1 aprilie 2001 şi care nu beneficiază de alte categorii de pensii stabilite în sistemul asigurărilor sociale de stat.

	D-l şi d-na deputat Gheorghe Barbu şi Paula Ivănescu propun reformularea textului alin.(1) al art.2 după cum urmează:

“Art.2. – (1) Măsurile prevăzute la art.1 se aplică persoanelor ale căror drepturi de pensie au fost stabilite conform legislaţiei aplicabile în sistemul de asigurări sociale al agricultorilor până la data de 1 aprilie 2001.”

	Argumente pentru susţinere:

Persoanele care beneficiază de pensii din sisteme diferite au prestat activităţi în sisteme diferite şi nu este echitabil să nu beneficieze de aceleaşi drepturi pentru efort şi contribuţii duble.

Argumente pentru respingere:

Segmentul de pensionari care beneficiază de această majorare este strict cel al pensionarilor agricoli şi nu cei ce beneficiază de pensii provenite din sistemul asigurărilor sociale de stat sau de pensii de urmaş din sistemul de asigurări al agricultorilor.



Comisia propune aprobarea proiectului de lege în forma prezentată în prezentul raport, cu 15 voturi pentru.

